Kuidagi märkamatult oleme leppinud asjaoluga, et Eestis kehtib 20protsendine käibemaks. Alates krooni kasutuselevõtust 18protsendisel tasemel püsinud maksumäära kergitati eelmisel aastal erakorralise meetmena, et hoida  riigieelarve eurokõlblikus konditsioonis. Vahest oleks paras aeg käibemaks oma vanale määrale tagasi viia, sest hullemad ajad on konjunktuuriinstituudi kinnitusel majanduses mööda saamas. Rahandusministeeriumi teatel laekus septembris käibemaksu riigieelarvesse 1,8 miljardit krooni ehk tervelt viiendiku võrra enam kui mullu samal ajal. Ministeerium täiendab, et nii suure kasvu põhjus on tavatult väikesed maksutagastused, mille tõttu on oktoobris oodata madalamat käibemaksu laekumist.